# Eina del Planificador d'obtenció d'imatges (experimental)

Eina del Planificador d'obtenció d'imatges Planificador d'obtenció d'imatges

L'eina Planificador d'obtenció d'imatges ajuda els usuaris a triar quins objectes passar a imatge. Els usuaris poden descarregar catàlegs d'objectes recomanats, o bé crear i compartir els seus propis catàlegs. L'eina calcula quan els objectes d'un catàleg de lectura poden ser fotografiats en la nit seleccionada donades les restriccions com l'altitud mínima, el terreny i la separació de la lluna. Pot ordenar els objectes segons diverses dimensions diferents, inclòs el nombre d'hores que un objecte pot ser fotografiat aquesta nit (indicant la geografia de l'usuari, restriccions i possible horitzó artificial), la seva altitud màxima, la distància de la lluna, la constel·lació, nom i tipus. Els objectes també es poden filtrar per diverses raons (per exemple, el tipus d'objecte, si s'han obtingut imatges prèviament, paraules clau que l'usuari ha afegit, si l'objecte s'ha seleccionat, l'usuari no està interessat, etc.). Aquesta eina ajuda els usuaris a investigar els objectes mostrant imatges petites dels objectes, mostrant les ubicacions al cel dels objectes en el mapa celeste, i proporcionant enllaços per a seguir a llocs d'Internet amb més informació i imatges. Permet als usuaris adjuntar notes i enllaços a objectes, i seleccionar-ne alguns per a la seva consideració posterior. Aquesta eina es pot utilitzar en conjunció l'obtenció d'imatges de l'Ekos o qualsevol altra eina d'obtenció d'imatges. Actualment no interacciona directament amb l'analitzador d'imatges real; només ajuda l'usuari a decidir quines imatges ha d'obtenir.

## La taula d'objectes

La part esquerra de l'eina Planificador d'obtenció d'imatges està ocupada principalment per la taula d'objectes. Llista tots els objectes del catàleg carregat, excepte els filtrats; vegeu la secció Filtres a sota. Els atributs dels objectes es llisten a les columnes. Es poden seleccionar files, i la informació de la fila seleccionada, el gràfic d'altitud i la imatge es mostren al costat dret de l'eina.

De manera predeterminada, la taula té un criteri d'ordenació de més hores d'obtenció d'imatges a la part superior. No obstant això, es pot canviar el criteri d'ordenació fent clic a les capçaleres de les columnes que s'ordenaran per aquesta columna (amb certs valors predeterminats d'ordenació de columna secundària). En fer clic una altra vegada a la mateixa capçalera de columna s'invertirà el sentit d'ordenació.

En fer clic dret (o fer clic amb la tecla control) sobre una fila apareix un menú de les operacions que es pot fer amb l'objecte. Es poden seleccionar diverses files (amb la tècnica «clic i després clic amb majúscules») i el menú de clic dret funcionarà en totes les files seleccionades. Les operacions permeten afegir atributs a l'objecte. Les opcions són:

- Triar l'objecte seleccionat (o desmarcar un objecte ja triat). Tingueu en compte que podeu seleccionar més d'un objecte a la vegada fent clic i després clic amb majúscules. Marcar un objecte com a triat us permetrà més endavant mostrar només alguns objectes triats en lloc de tota la taula. Per exemple, es pot dedicar temps a investigar molts objectes, i quan es veu un candidat interessant, es pot marcar com a triat per a un examen posterior. Al cap d'un temps, quan s'ha aconseguit una col·lecció d'objectes triats, es poden mostrar només els objectes triats utilitzant la restricció de filtratge de triat (vegeu Filtres a sota).

- Marcar un objecte com a ja obtinguda la imatge (o desfer-ho). Una vegada més, es pot establir aquest atribut d'objecte i filtre posterior per a no mostrar-los (o només mostrar-los).

- Marcar un objecte per a ser ignorat (o desfer això). Similar a marcar com a ja obtinguda la imatge.

- Centra l'objecte en el mapa celeste del KStars. Això té més sentit si l'enfocament automàtic està desactivat al menú d'opcions.

Els objectes que es marquen com a obtingudes les seves imatges es mostren amb un color de fons diferent de les altres imatges per tal de distingir-les. Aquesta eina no sap automàticament que heu obtingut la imatge d'un objecte, p. ex. perquè és possible que hàgiu obtingut la imatge amb el KStars/Ekos. En lloc d'això, heu de marcar explícitament un objecte com a obtinguda la seva imatge utilitzant el menú, o utilitzar el botó Carrega les imatges obtingudes a la secció Filtres.

Els objectes que estan triat també es mostren de manera diferent. Es mostren en negreta-cursiva i se subratllen per a distingir-los.

La línia de dalt de la taula mostra el nombre de files a la taula i el nombre total d'objectes al catàleg carregat. Els nombres poden ser diferents si es filtren alguns objectes. També hi ha un quadre de cerca que trobarà un determinat objecte si és a la taula.

## Data, hora i geografia

La data per a la qual es fa l'anàlisi es pot canviar amb els quadres d'entrada de data a la part superior dreta de l'eina. Es pot tornar enrere un dia fent clic al botó de l'esquerra de la data, i es pot avançar un dia més amb el botó de la dreta. Es pot canviar a una data arbitrària seleccionant el botó de menú de la data, o simplement editant el text de la data. La il·luminació de la lluna per a aquest dia es mostra a l'esquerra de la data.

L'hora emprada (p. ex. per a la posició de l'objecte en el mapa celeste) i la geografia/ubicació utilitzada per a determinar la posició del cel d'un objecte es prenen dels valors que fa servir el KStars. Per a canviar la ubicació, aneu al menú Configuració Geografia. Per a canviar l'hora actual, aneu al menú Temps Estableix la data i l'hora....

## Opcions i ajuda

Hi ha dos botons a la dreta del control de la data.

- El botó d'opcions «hamburguesa» obre un menú petit d'opcions. Actualment el menú conté dues caselles de selecció. Una controla si el sistema orienta el mapa celeste del KStars a les coordenades de l'objecte quan l'objecte està seleccionat a la taula. El segon decideix si l'eina és una finestra independent (és a dir, pot anar darrere o davant d'altres finestres del KStars), o si sempre va davant de la finestra principal del KStars.

- El segon botó, en fer-hi clic, obre aquest manual del KStars en un navegador web.

## Informació de l'objecte

La secció d'informació de l'objecte a prop de la part superior de l'esquerra de l'eina mostra informació sobre l'objecte seleccionat. Feu clic sobre un objecte i hauríeu de veure aquesta secció emplenada.

- La línia superior ha de mostrar el nom principal, el tipus d'objecte i la mida de l'objecte a la línia superior.

- La 2a línia hauria de mostrar qualsevol nom alternatiu que tingui l'objecte.

- La 3a línia dona informació de trànsit i separació de la lluna.

- L'última línia permet afegir notes sobre l'objecte. Aquesta informació s'ha d'emmagatzemar de sessió a sessió del KStars a la seva base de dades MySQL, i es pren com a índex el nom de l'objecte. Editeu aquestes notes fent clic a la icona del llapis a l'esquerra de la línia Nota. Si afegiu tres URL a la nota (recordeu utilitzar http o https a l'inici de l'URL) llavors s'haurien de detectar automàticament i s'afegirà una icona per a navegar per aquests URL a la línia Notes. Si la nota que afegiu és massa llarga per a la línia assignada a la secció Informació de l'objecte, sempre podreu veure la nota completa fent clic al botó d'edició del llapis.

## El gràfic d'altitud

L'altitud de l'objecte seleccionat actualment es dibuixa al gràfic Altitud/Temps. El gràfic va des de just abans de la posta de sol fins just després de la sortida del sol. Notareu un fons fosc durant la nit. També es pot notar un patró ombrejat que indica la il·luminació de la lluna al fons. L'altitud es dibuixa en blanc, però superposada a la part superior és una línia verda més gruixuda que indica quan l'objecte pot ser obtenir la imatge donades les restriccions (vegeu a sota la secció Restriccions d'obtenció d'imatges). Per tant, si només veieu una línia d'altitud blanca, no es pot obtenir la imatge de l'objecte. Si veieu una línia verda, llavors aquests són els temps i les altituds en què es pot obtenir la imatge de l'objecte. Si feu clic al gràfic, veureu l'altitud de l'objecte seleccionat que es mostrarà a la part superior esquerra del gràfic.

## Restriccions de l'obtenció d'imatges

L'eina Planificador d'obtenció d'imatges calcula quan durant la nit els objectes dels quals es poden obtenir les seves imatges. Hi ha diverses restriccions que afecten aquest càlcul. Algunes estan definides en aquesta eina i alguns són paràmetres del KStars/Ekos que potser cal modificar.

- L'altitud mínima en graus que un objecte del qual es pot obtenir la imatge s'indica en el quadre Alt Mín. Si canvieu aquest valor, hauríeu de veure la columna Hores recalculada a la taula d'objectes i el gràfic recalculat a la secció Informació de l'objecte.

- Similar a l'altitud, podeu canviar l'angle mínim de separació de la Lluna en graus.

- Si la casella de selecció horitzó artificial està marcada, s'utilitzaran restriccions d'horitzó artificials per a calcular els temps possibles d'obtenció d'imatges. L'horitzó artificial és la part del cel que està bloquejat per a l'obtenció d'imatge per construccions o arbres o similars en la ubicació del telescopi. L'horitzó artificial s'estableix en altres llocs del KStars (vegeu Menú d'arranjament i baixeu a Configuració Horitzó artificial) i en el cas més senzill és una llista dels valors d'azimut i altitud. Si feu ús d'aquesta eina i obteniu imatges des d'una àrea on parts significatives del cel estan bloquejades, es recomana configurar i utilitzar la característica d'horitzó artificial. Associat amb l'horitzó artificial hi ha la característica de terreny del mapa celeste. Si configureu la imatge del terreny, quan l'eina Planificador d'obtenció d'imatges mostri l'objecte al mapa celeste, veureu quan és relatiu al vostre entorn local. Per descomptat, hauríeu d'establir un temps realista d'obtenció d'imatges, és a dir, si planifiqueu durant el dia i l'eina està localitzant objectes a l'hora actual, llavors l'objecte pot estar post o darrere d'edificis o arbres.

- El KStars/Ekos utilitza temps astronòmics de crepuscle per a restringir els temps d'obtenció d'imatges. L'ús dels valors predeterminats no donarà lloc a cap imatge fora dels temps astronòmics del crepuscle. Si voleu ajustar això, vegeu la restricció al menú Desplaçament del programador de l'Ekos: canvieu el Desplaçament del capvespre a positiu per a iniciar l'obtenció d'imatges més tard o negatiu per a iniciar l'obtenció d'imatges abans. De la mateixa manera, canvieu el desplaçament de l'alba a positiu per a continuar l'obtenció d'imatges més temps, i negatiu per a aturar l'obtenció d'imatges abans. Aquests controls es poden trobar seleccionant Eines Ekos i després fent clic a la pestanya Programador (2a per l'esquerra), fent clic al botó Opcions a la part inferior dreta i a la pestanya de desplaçament a la part superior esquerra.

## Cerca d'imatge/objecte

La secció Cerca proporciona algunes dreceres per a investigar l'objecte actualment seleccionat. El botó Wikipedia obre una finestra del navegador a la Viquipèdia utilitzant l'identificador de l'objecte. Similar per al Simbad. El botó NGC/IC obre una finestra del navegador per al lloc web del Professor Seligman NGC/IC.

El botó Astrobin utilitza la facilitat de cerca Astrobin.com per a realitzar una cerca d'imatges una mica més detallada. Podeu fer que busqui imatges a Astrobin amb un radi d'imatge determinat, i requerir que les imatges resultants hagin guanyat «Premis d'Astrobin» com ara la nominació de tria principal, tria principal o imatge del dia. Un cop navegueu pel lloc web d'Astrobin, podeu, per descomptat, modificar les restriccions de cerca d'Astrobin com vulgueu, amb les restriccions i capacitats del lloc web d'Astrobin. Les restriccions de cerca d'Astrobin es poden ocultar i exposar utilitzant el botó de l'esquerra de la línia de cerca.

## Filtres

Hi ha diverses maneres de filtrar els objectes que es mostren a la taula d'objectes del Planificador d'obtenció d'imatges. El filtratge d'objectes els elimina de la taula, però es pot tornar a accedir-hi canviant el filtre. Tingueu en compte que la secció de filtres es pot ocultar i exposar fent clic al botó petit de l'esquerra de la secció de filtres.

- Els elements es poden filtrar per quantes hores són susceptibles d'obtenció d'imatges aquesta nit. Canvieu el valor a la casella Mín. hores, i els objectes amb menys hores que aquest valor no es mostraran.

- Si es marca o es desmarca un dels tipus d'objecte, els objectes amb aquests tipus es mostraran o no.

- Triat: En marcar Triat només es mostraran els objectes «triats». De la mateixa manera, si marqueu «No triat», només es mostraran els objectes que no s'hagin seleccionat. Si marqueu «No importa» a la línia triada, l'estat triat serà irrellevant si un objecte es filtra de la taula.

- Similar a triat, «obtinguda la imatge» fa que els objectes etiquetats com a obtinguda la imatge prèviament es mostrin o no.

- Ignorat fa que els objectes etiquetats com a «ignorats» es mostrin o no.

- Cerca paraules clau dins de les Notes que l'usuari ha afegit a l'objecte, i és «cert» si veu una paraula a la nota que coincideix amb la paraula clau (vegeu la secció Informació de l'objecte de més amunt).

El botó Carrega les imatges obtingudes a la fila d'imatges obtingudes de la secció Filtres permet carregar un fitxer ja obtingut d'imatge. Aquest fitxer és una llista senzilla de noms d'objectes, un per fila, que podeu construir i carregar. En carregar això, l'eina farà que recordi els noms d'aquests objectes i els marcarà com a imatges ja obtingudes quan els trobi. Si voleu desfer aquesta acció, la manera de fer-ho és establir els filtres per a només mostrar els objectes amb imatge obtinguda i, a continuació, utilitzar el menú de clic dret/control-clic per a establir els objectes desitjats com a no obtenir les imatges. Podeu accelerar-ho seleccionant molts objectes alhora amb la tècnica de clic i després clic amb majúscules.

## Imatge d'objectes

Si està disponible, es mostrarà una imatge petita de l'objecte seleccionat. En fer clic sobre la imatge, la línia de crèdit de l'astrofotògraf o la línia de l'URL, obrirà un navegador amb l'enllaç indicat a una imatge completa si s'ha proporcionat un enllaç.

Tingueu en compte que el botó Carrega el catàleg també es troba en aquesta secció.

## Configuració del KStars per al Planificador d'obtenció d'imatges

Hi ha diverses maneres de configurar el KStars per a millorar la manera en què feu servir aquesta eina.

- El més important és anar a Dades Descarrega dades noves... i descarregar un catàleg associat a aquesta eina. La primera vegada que utilitzeu aquesta eina haureu de fer clic al botó Carrega el catàleg i carregar el catàleg descarregat. L'eina hauria de descarregar automàticament el catàleg en execucions posteriors.

- Una altra cosa important a fer, també al menú anterior Dades Descarrega dades noves..., és descarregar alguns catàlegs d'objectes del cel profund. En particular, els catàlegs NGC IC, OpenNGC, Sharpless, Abell, Lynds i Hickson serien útils. Podeu executar el Planificador d'obtenció d'imatges sense aquestes baixades (petites), però el temps d'inici de la primera vegada que utilitzeu aquesta eina serà molt més llarg si no les baixeu.

- Llegiu la secció anterior de Restriccions d'obtenció d'imatges i seguiu els suggeriments que hi ha, de manera que aquesta eina pugui predir millor el temps que es pot obtenir la imatge d'un objecte durant la data seleccionada.

- Els objectes seleccionats es poden centrar automàticament a la pantalla del mapa celeste. Si aquesta visualització és útil, és possible que vulgueu ajustar el zoom de manera que estigui a prop del camp de visió de l'obtenció d'imatges. Els elements de sota també se'ls aplica aquesta pantalla del mapa celeste.

- També és possible que vulgueu establir l'hora al KStars per a reflectir quan estareu obtenint imatges. Vegeu el menú Temps.

- Si no heu establert l'hora, és possible que vulgueu ocultar la visualització del terra (si l'heu configurat) i tampoc renderitzar el terra, ja que poden enfosquir l'objecte. Mostreu i oculteu la visualització del terreny al menú de visualització, i el terra es pot desactivar a Configuració Guies amb la casella de selecció Terra opac.

- Si esteu utilitzant un mapa celeste basat en HiPS, probablement voldreu còpies locals de les dades DSS per a accelerar la renderització del mapa celeste. Vegeu Visualitza HiPS All Sky Survey i sota d'això Configuració del HiPS... Memòria cau i activar la memòria cau i introduir la ubicació de la còpia local de les dades. Les dades estan disponibles a https://irsa.ipac.caltech.edu/data/hips/CDS/DSS2/color/Norder1 ... /Norder7 i un altre recurs és https://coochey.net/?p=699

- Seria útil crear un «símbol CDV» personalitzat per al mapa celeste, que és el mateix que el camp de visió del vostre imatger. Vegeu Configuració Símbols del CDV, i a dins seleccioneu Nou Càmera, i introduïu la distància focal de l'òptica i les especificacions de la càmera.

- Potser voleu ajustar el tema de color, p. ex. a Arranjament Temes a Black Body si us agraden els temes foscos.

## Catàlegs

El KStars actualment proporciona un catàleg únic de planificació d'obtenció d'imatges a través de l'element de menú Dades Baixa dades noves.... L'esperança és que hi hagi futurs catàlegs especialitzats, i possiblement també catàlegs generats per usuaris. Per tant, el catàleg té format de manera llegible per als humans.

### Format dels catàlegs

El format és actualment un fitxer separat per comes amb un objecte en cada fila.

- La primera columna és un identificador d'objecte; que és el tipus d'identificador que funcionarà amb l'eina de cerca d'objectes del KStars.

- La 2a columna és un nom de fitxer (relatiu a la ubicació del catàleg) on es pot trobar una imatge jpeg d'aproximadament 300x300 de l'objecte.

- La 3a columna és el nom del fotògraf de la imatge.

- La 4a és un enllaç a una versió més gran de la imatge,

- La 5a columna és el permís de llicència Creative Commons per a utilitzar la imatge (per exemple, ACC és Reconeixement Creative Commons, ANCSACC és Reconeixement No Comercial Compartir Igual Creative Commons, utilitzant les mateixes convencions que el lloc web Astrobin.com).

Per a afegir un objecte sense cap imatge, simplement afegiu l'ID de l'objecte sense comes finals, o un ID de l'objecte seguit de 4 comes, com una d'aquestes línies (sense cometes): «M 42» o «M 42,,,,». Un exemple de línia completa podria ser: «M 42,M42.jpg,Hy Murveit,https://www.astrobin.com/x4dpey/,ACC».

Hi ha altres files especialitzades possibles:

- Les files que comencen per # són comentaris.

- Les files que contenen LoadCatalog RELATIVE_CATALOG_FILENAME signifiquen que el contingut de RELATIVE_CATALOG_FILENAME s'ha de llegir com si estigués en aquest fitxer de catàleg.

Si voleu afegir els vostres propis objectes al catàleg existent, podeu fer-ho creant un catàleg propi, diguem al vostre escriptori en un fitxer «.csv», i que tingui a la primera línia una inclusió del catàleg existent amb una línia LoadCatalog, i les línies posteriors amb la llista dels vostres objectes nous. A continuació, executaríeu Load Catalog al fitxer «.csv» nou.

### Càrrega dels catàlegs

- Els catàlegs llegits de Dades Descarrega dades noves... s'emmagatzemen al directori de dades estàndard del KStars, però els catàlegs es poden llegir des de qualsevol lloc.

- Utilitzeu el botó Carrega el catàleg del Planificador d'obtenció d'imatges per a llegir un catàleg nou.

- Quan es llegeix un catàleg, es descarta el catàleg anterior.

- Quan s'inicia l'eina, llegeix el catàleg que s'ha carregat l'última vegada a la sessió anterior.